Diák etikai kódex

**ALAPVETŐ VISELKEDÉSI SZABÁLYOK**

A dokumentum tartalma olyan, közmegegyezésen alapuló, általunk elfogadott magatartási, viselkedési, megjelenésbeli és erkölcsi normák, amelyeket a tanulók alkottak meg, és minden diák számára követendőek. Betartásuk a diákok közös felelőssége.

1. **Köszönés**

Találkozáskor köszönünk, mindenkinek, korának és a napszaknak megfelelően. Hozzátehetjük az illető nevét is. Például: Jó reggelt kívánok! Ezt iskolán kívül és tanítási szünetben is megtesszük.

Baráti üdvözlésként elfogadott az ölelés, puszi.

Beszélgetés, kérés során használjuk a „kérem”, „köszönöm”, „legyen szíves”, „bocsánat”, „meg tetszik nézni”, „meg tetszik engedni”, „ki tetszett javítani” varázsszavakat.

Amikor valakivel beszélünk, nem tesszük zsebre a kezünket és nincs rágógumi a szánkban.

1. **Tanár-diák kapcsolat**

Tanárainkat becsengetéskor a terem előtt, vagy az egyéb, korábban kijelölt helyen várjuk, nem az ajtó mögött kukucskálva.

1. **Diák-diák kapcsolat**

A társas kapcsolatokra vonatkozó társadalmi normákat az iskolában is be kell tartani, a magánélet nem tartozik mindenkire. Természetes dolog a szerelem is, de kulturált keretek között. Meg szabad fogni egymás kezét, szabad egymást puszival üdvözölni, ez még barátok között is elfogadott, de ennél több, különösen alsóbb évfolyamos diáktársainkra való tekintettel, ne történjen.

Egymást keresztnéven szólítjuk, és semmiképpen nem csúfoljuk, nem esik jól. Igyekszünk másokkal úgy bánni, ahogy szeretnénk, hogy velünk is bánjanak.

Nem okozunk a másiknak fizikai fájdalmat, nem verekszünk, nem zaklatjuk, terrorizáljuk egyik társunkat sem. Senkit nem kényszerítünk semmilyen eszközzel olyanra, amit önszántából nem tenne meg.

A trágár beszéd illetlen és tiszteletlen, a diákokat is zavarja, de a felnőtteket különösen. Amennyiben véletlenül mégis felnőtt jelenlétében csúszik ki a szánkon egy-egy oda nem illő kifejezés, ezért elnézést kérünk, amit az érintett felnőtt elfogad.

1. **Rágógumi, szotyola, nyalóka**

Tanórán mindegyik tiszteletlenség, ezeket fogyasszuk tanítás után, otthon. Cserébe tanórán szabad inni, az óra zavarása nélkül, tehát ha óra elején már előkészítettük a vizünket, de ezért nem állunk neki óra közepén az egész táskánkat kipakolni, és főleg nem kéretőzünk ki. Mivel a szotyola szeméttel is jár, erről más helyeken is kötelesek vagyunk magunk gondoskodni, az iskolába pedig nem is hozunk. Gondoljuk végig, nem kéne hetente szemetet szedni az udvaron sem, ha mindenki a kukába dobná a saját szemetét! Nyalókát fogyasszunk otthon, ha mégis mindenképp az iskolában szeretnénk, akkor a balesetek elkerülése érdekében csakis ülve, semmiképp nem a folyosón rohangálva.

1. **Öltözködés**

Az iskola keretein belül betartunk bizonyos szabályokat, ilyen a dekoltázs mélysége, a szoknya és a felső (haspóló! felsőben esetleg…) rövidsége, kerüljük az áttetsző anyagok, agresszív , közönséges feliratú ruhák (idegen nyelven is), tiltott szimbólumok, jelképek hordását, ezeket nem is firkáljuk sehová.

Napszaknak, időjárásnak, alkatunknak, korunknak megfelelő, ízléses, szolid ruhákban járunk iskolába, számunkra ez munkahely. A ruházat, mint önkifejezési eszköz, maradjon a társadalmi normákon belül. (Esetleges megoldási lehetőség az iskolai egyenpóló bevezetése, egyszerű mintával, több színben.)

A tesicuccot gyakran hazavisszük kimosni, legkésőbb akkor, ha orrunk erre figyelmeztet. (Büdös.) Ezzel szorosan összefügg a mindennapi tisztálkodás, a parfüm és dezodor nem szagok elfedésére való, nem is képesek erre.

Testékszer, nagy fülbevaló, nagy lánc viselése balesetveszélyes lehet, különösen tesiórán, ezeket hordjuk délután, iskolán kívül. Smink, hajviselet, köröm legyen természetes, nem feltűnő. Köröm hossza szintén a balesetek elkerülése érdekében fontos, ez is legyen diszkrét, természetes, színe nem rikító.

1. **Mobiltelefon**

A házirend alapján az iskolában kikapcsolt állapotban tarthatjuk magunknál. Tanulási célokra engedélyezett. Tanóra alatt a tanári asztalon tárolás megoldási lehetőség.

1. **Ebédlő**

Próbáljunk meg kulturáltan étkezni, a megfelelő evőeszközöket használva, nem csámcsogva, nem ordibálva. Az ebédlő nem a beszélgetés helye, arra megfelelőbbek az iskola több pontján kialakított beszélgetősarkok.

1. **Közösségi vagyon**

A padokat nem firkáljuk, nem véssük össze, még akkor sem, ha tehetségesek vagyunk. A padban sem hagyunk semmit, amire még szükségünk van, magunkkal visszük, a szemét helye pedig a kukában van. Saját és egymás taneszközeire , az iskola berendezésére vigyázunk, nem csapkodunk , ütünk és rugdosunk ajtókat, mennyezetet, egyebet.

1. **Tanulás**

Ezért járunk iskolába, ez a legfontosabb feladatunk. A házi feladatot otthon vagy a napköziben írjuk meg, nem szünetekben, és az adott tanórára is otthon készülünk fel. Az iskolában történtekről a valóságnak megfelelően számolunk be otthon, nem szépítjük benne saját szerepünket – úgyis kiderül.

Hiányzás esetén a tananyagot társainktól elkérjük, pótoljuk, ez több órával később már biztosan nem lehet hivatkozási alap.

Tanóráról történő késés esetén érkezéskor elnézést kérünk és tudomásul vesszük, hogy a késések percei összeadódnak, amiből lehet igazolatlan óra is.

1. **Mosdó, WC**

A mosdót rendeltetésszerűen használjuk, nem bújócskázásra, nem szabadulószobaként s nem dohányzásra. Használata után magunk után rendet hagyunk, mindenből (szappan, wc papír, kéztörlő) annyit használunk, amennyire szükség van, a WC papírt nem dobjuk gurigástul a WC-be, mosdóba.

1. **Lyukasóra**

Felügyelet nélkül nem tartózkodunk az iskolában, ha nincs óránk, az erre kijelölt helyen (könyvtár) töltjük az időnket, felnőtt felügyelete alatt. Délutáni szakkörökre nem jövünk vissza órákkal korábban, hogy aztán az iskola területén bandázzunk, randalírozzunk.

1. **Különleges esetek**

Amennyiben itt nem említett esemény történik, elbírálásában, megoldásában az osztályfőnök szava a döntő.

Fenti dokumentum tartalmát a szászvári Kiss György Általános Iskola és AMI diákönkormányzatának tagjai megvitatták, osztálytársaikkal ismertették és jóváhagyásukat aláírásukkal tanúsították:

2024. szeptember 24. Szászvár